Touhula-päiväkodit

VKPA-varhaiskasvatus Oy, markkinointinimeltään Touhula-päiväkodit, on vuonna 2010 perustettu päiväkotiketju, joka tarjoaa lapsille varhaiskasvatusta sekä esiopetusta. Touhulan juuret ovat Oulussa, jossa sijaitsee myös yrityksen pääkonttori. Yritys on yksi Suomen suurimmista yksityisen varhaiskasvatuksen tarjoajista.  

Yritys täydentää kuntien tuottamia varhaiskasvatuspalveluja, ja suurin osa toiminnasta perustuu palvelusetelimalliin. Touhula-päiväkotien työntekijät tarjoavat laadukasta varhaiskasvatusta yli 8 000 lapselle 113 päiväkodissa eri puolilla Suomea. Yritys työllistää lähes 2 000 ihmistä.  

 Toiminta 
Touhula-päiväkoteja on 113 koko Suomessa. Jokainen Touhulan päiväkoti toteuttaa teemaa, joka näkyy päiväkodin arjessa; liikunta, kieli, seikkailu, taide, tiede ja luonto.

Yrityksellä on käytössä oma mobiilisovellus TouGo, jonka kautta päiväkodit jakavat kuulumisia, tietoja ja muutoksia lapsen arjesta. TouGon kautta tehdään lapsen hoitoaikojen varaukset ja poissaoloilmoitukset.

Aiemmin yhtiö operoi myös Touhula Liikuntapäiväkodit -nimistä liikuntapainotteista päiväkotiperhettä.

 Historia 
Lastentarhanopettajan koulutuksen saanut Sirpa Turves-Mankila perusti 1989 yksityisen päiväkodin Ouluun. Kahdeksassa vuodessa ketju laajeni voimakkaasti ostamalla muita yksityisiä päiväkoteja eri puolelta Suomea. Oululaisen terveys- ja hoivapalveluyhtiö Coronarian silloinen toimitusjohtaja Jari Mäki-Runsas ja Coronarian perustajaosakas Teppo Lindén visioivat Turves-Mankilan kanssa idean valtakunnallisesta päiväkotiketjusta.

Touhulan myynti ruotsalaistaustaiselle sijoitusyhtiö EQT:lle vuonna 2016 teki perustajista miljonäärejä Suomessa uudelle toimialalle eli päivähoitoon.

Vuonna 2017 liikevaihto oli 88 miljoonaa ja operatiivista liikevoittoa kertyi 5,9 miljoonaa euroa, ja varsinainen liikevoitto oli miinuksella johtuen yrityskaupoista ja investoinneista.

Touhulassa 1. kesäkuuta 2020 alkaneiden yt-neuvotteluiden tuloksena yhtiö lopetti 43 päiväkotia talousvaikeuksien vuoksi. Neuvottelujen ulkopuolelle rajattiin yli 140 päiväkotia.

Touhula joutui vuonna 2020 yrityssaneeraukseen ja aloitti syyskuussa 2021 yt-neuvottelut, jotka koskevat 15 päiväkotia ja yhteensä 190 työntekijää.

Helmikuussa 2022 Touhulan omistus siirtyi yrityksen nykyiselle johdolle ja hallitukselle. Yhtiön osakkaina oli lisäksi noin 100 Touhulan päiväkodin johtajaa ja tukipalveluiden työntekijää. 

Tilikaudella 2022 Touhula onnistui vakauttamaan toimintansa ja liiketoiminnan tulos kääntyi positiiviseksi. Vuoden 2022 lopussa osa Touhula-yhtiöistä poistui saneerausohjelmasta.

Tilikaudella 2023 Touhula-konsernin (VKPA-varhaiskasvatus Oy) liiketoiminnan tulos oli 2 miljoonaa euroa, ja konsernin raportoitu liikevaihto oli vuoden 2023 lopussa 99 miljoonaa euroa. 

1. maaliskuuta 2024 Touhula-päiväkodit siirtyi ruotsalaisen AcadeMedian omistukseen. AcadeMedia on Pohjoismaiden suurin koulutustoimija, joka operoi Suomen lisäksi Ruotsissa, Norjassa, Saksassa, Hollannissa, Puolassa ja Iso-Britanniassa. Emoyhtiö on listautunut Tukholman pörssiin.

 Yrityskaupat 
+Touhula-konsernin ostamia yrityksiäOstokohdePaikkakuntaAjankohtaPäiväkoti Vekkuli OyKotka ja Pyhtää11. kesäkuuta 2014Päivähoito KidCare Oy2015Päiväkoti VekararinneRovaniemi4. syyskuuta 2015Vekara Päiväkodit OyOulun seutu, Pirkanmaa, pääkaupunkiseutu (16 päiväkotia)6. huhtikuuta 2016TaiKu-päiväkoditJyväskylä1. kesäkuuta 2017Provida-päiväkoditVaasaheinäkuu 2017Ipanala-päiväkotiketjuTampere, Nokia, Helsinki, Jämijärvi ja Lahden Tonttila29. kesäkuuta 2018Päiväkoti SatumaaHyvinkää1. marraskuuta 2018Päiväkoti KädenjälkiUurainen31. joulukuuta 2018Päiväkoti VipellysÄänekoski31. joulukuuta 2018Päiväkoti TaikametsäPyhtää1. kesäkuuta 2023Katariinan VilskeTurku1. kesäkuuta 2025

 Ongelmia toiminnassa 
Aluehallintoviraston (Avi) maaliskuussa 2017 tekemällä tarkastuskäynnillä havaittiin eräässä päiväkodissa poikkeamia sallitussa ryhmäkoossa ja henkilökunnan määrässä sekä hygienian ja paloturvallisuuden toteuttamisessa. Saman vuoden syyskuussa kunnan tekemällä valvontakäynnillä havaittiin huomautettavaa kasvattajien määrässä suhteessa lapsimäärään ja lapsiryhmän koossa. Lasten ja kasvattajien läsnäolokirjaukset olivat olleet puutteellisia, sekä työvuorojen laatu ja ylityökäytännöt epäselviä. Molemmissa tapauksissa päiväkoti ilmoitti tehneensä nopeasti korjaavia toimenpiteitä.

Tammikuussa 2019 JHL:n edustaja Minna Pirttijärvi kertoi olleensa yhteydessä Touhulan henkilöstöjohtajaan ja toimitusjohtajaan jo usean vuoden ajan henkilöstövajeen vuoksi. Toimitusjohtaja Holmqvistin mukaan Pirttijärvi ei ole ollut viimeisen vuoden aikana ollut lainkaan yhteydessä Touhulan toimitusjohtajaan. Toimitusjohtajan mukaan yhtiössä on otettu syksyllä 2018 käyttöön laatujärjestelmä, jonka kautta epäkohtien pitäisi tulla esiin.

Etelä-Suomen aluehallintovirasto kertoi helmikuussa 2019 saaneensa kahden edellisen vuoden aikana kuusi valvontailmoitusta yksityisistä päiväkodeista, ja kolme niistä on koskenut Touhula-päiväkoteja. Yksi ilmoitus on koskenut ryhmäkokoa, toinen henkilöstömitoitusta ja kolmas kahden työntekijän riitatilannetta. Kyseiset ilmoitukset eivät ole johtaneet huomautuksiin aluehallintoviraston taholta.

Suomen lähi- ja perushoitajaliitto SuPerin varhaiskasvatuksen asiantuntijan mukaan liiton tietoon on saatettu jäsenistön huoli henkilökunnan pätevyydestä ja työntekijöiden kokemista vaikeuksista raportoida epäkohdista. SuPerin mukaan hoitajat uupuvat työssään. Liitto kertoo saaneensa useita yhteydenottoja ketjun päiväkodeista. SuPerin arviossa kritisoidaan myös Touhulan päiväkotien luottamusmiesjärjestelmää. Henkilöstön SuPerille raportoimia ongelmia ovat olleet sijaisten puute, henkilökunnan suuri vaihtuvuus, yleinen levottomuus ja tilojen puutteet. Joissain tapauksissa toimistossa palaverissa istuva hoitaja on laskettu ryhmässä läsnäolevaksi aikuiseksi. SuPer kertoo tapauksesta jossa hoitaja joutui pihamaalla iltapäivällä huolehtimaan yksin kahdestatoista alle 3-vuotiaasta, ja oli pelännyt lasten turvallisuuden puolesta. Touhulan toimitusjohtajan mukaan tilannetta alettiin selvittää.

 Katso myös 
 Päiväkotitoiminta Suomessa

 Lähteet 

 Aiheesta muualla 
 Touhula

Luokka:Oululaiset yritykset
Luokka:Varhaiskasvatus
Luokka:Lastenhoito
Luokka:Suomalaiset yritykset